প্রতিবাদীদের জেল, আর ধর্ষকদের জামিন,গর্জে উঠলেন অভিষেক

কলকাতা: কলকাতায় আইপ্যাকের অফিস ও প্রতীক জৈনের বাড়িতে ইডির তল্লাশির রেশ পৌঁছল নয়াদিল্লিতে। আইপ্যাকের (Ipac) দফতর এবং প্রতীক জৈনের বাড়িতে ইডি (ED) হানার প্রতিবাদে দিল্লিতে (Delhi) বিক্ষোভে তৃণমূলের সাংসদের। শুক্রবার সকালে স্বরাষ্ট্রমন্ত্রী অমিত শাহের (Amit Shah) দফতরের সামনে ধরনায় বসেন তৃণমূলের একাধিক সাংসদ। তবে সেই শান্তিপূর্ণ প্রতিবাদেও (Protest) বাধা দেয় দিল্লি পুলিশ (Delhi Police)। পুলিশের সঙ্গে তৃণমূল সাংসদদের ধস্তাধস্তি বাধে। সাংসদদের আটক করে টেনেহিঁচড়ে, চ্যাংদোলা করে পুলিশের গাড়িতে তোলা হয়।পরিস্থিতি উত্তপ্ত হয়ে ওঠে, তৃণমূল সাংসদদের সঙ্গে পুলিশের বচসা ও ধস্তাধস্তি শুরু হয়। শেষ পর্যন্ত কার্যত টানা-হেঁচড়া করে নজিরবিহীনভাবে ঘটনাস্থল থেকে তুলে নিয়ে যাওয়া হয় তৃণমূল সাংসদদের। সাংসদদের উপর দিল্লি পুলিশ চড়াও, সাংসদদের হেনস্তা করা হল, তাতে গর্জে উঠলেন তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhisekh Banerjee)। সাংসদদের উপর হামলা ও এজেন্সির অপব্যবহার নিয়ে ফুঁসে উঠলেন অভিষেক।

সাংসদের হেনস্থার ঘটনায় তীব্র প্রতিক্রিয়া জানিয়েছেন তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhisekh Banerjee)। দিল্লি পুলিশের আচরণকে নিশানা করে তিনি বলেন, “এরা ধর্ষকদের জামিন দেয়, আর প্রতিবাদীদের জেলে পুরে দেয়।” স্যোশাল মিডিয়ায় তৃণমূল সাংসদ বললেন, “আজ গণতন্ত্র তিরস্কৃত, অপরাধীরা পুরস্কৃত। এজেন্সিগুলিকে অস্ত্র হিসাবে ব্যবহার করা হচ্ছে, আর নির্বাচনকে প্রভাবিত করা হচ্ছে। শান্তিপূর্ণ প্রতিবাদকারীদের জেলে পাঠানো হচ্ছে, আর ধর্ষকদের জামিন দেওয়া হচ্ছে। এটাই বিজেপির নতুন ভারত।” আসন্ন পশ্চিমবঙ্গ বিধানসভা নির্বাচনকে (West Bengal Elections 2026) সামনে রেখে সরাসরি বিজেপিকে চ্যালেঞ্জ ছুড়ে দেন তিনি। অভিষেকের স্পষ্ট বার্তা, “বিজেপির চাপে যদি গোটা দেশ আত্মসমর্পণ করে তাতেও বাংলা রুখে দাঁড়াবে। আমরা শেষ রক্তবিন্দু দিয়ে লড়ব এবং তোমাদের হারাব। যতই শক্তি প্রয়োগ করো।”

আরও পড়ুন: শাহি দফতরের বাইরে ধরনা তৃণমূলের, ধুন্ধুমার কাণ্ড! দেখুন কী অবস্থা